af365c2902b3c11613c78af166054846
Τι περιλαμβάνει κάθε θεραπευτική συνεδρία και πόσο διαρκεί;
mitella.gr
2020.34
Κάθε συνεδρία Γνωσιακής Συμπεριφοριστικής Θεραπείας διαρκεί πενήντα (50) λεπτά. Η συνεδρία με έναν θεραπευτή Γνωσιακής Συμπεριφοριστικής κατεύθυνσης είναι δομημένη. Θεραπευόμενος και θεραπευτής συνεργάζονται και ορίζουν μαζί την ατζέντα των θεμάτων που θα συζητηθούν.


Αυτό γίνεται στην αρχή της κάθε συνεδρίας.


Η ατζέντα συνήθως περιλαμβάνει επισκόπηση της προηγούμενης συνεδρίας, αναφορά στην εργασία για το σπίτι από την προηγούμενη συνεδρία, συζήτηση πάνω σε ένα ή δύο τρέχοντα προβλήματα που μπορεί να επηρεάζουν, και εκμάθηση δεξιοτήτων και τεχνικών για την αντιμετώπιση προβλημάτων.


Προς το τέλος της συνεδρίας γίνεται μία ανασκόπηση του τι συζητήθηκε, ποια ήταν τα κύρια σημεία και τι θα μπορούσε να βελτιωθεί στη συνεδρία, και καθορίζεται νέα δουλειά για το σπίτι με τις ανάλογες οδηγίες και επεξηγήσεις.



407ec008274837d43a85f6bf0731759f
Γιατί η Γνωσιακή Συμπεριφοριστική Θεραπεία περιλαμβάνει ψυχοεκπαίδευση;
mitella.gr
2020.34
Βασικό στοιχείο της Γνωσιακής Συμπεριφοριστικής Ψυχοθεραπείας αποτελεί η ψυχοεκπαίδευση σε σχέση με το πρόβλημα ψυχικής υγείας και τις αιτίες διατήρησής του μέσα στο χρόνο. Ο προσανατολισμός αυτός προς την εκπαίδευση ακολουθεί το ρητό της λαϊκής σοφίας που λέει πως η γνώση είναι δύναμη για τον άνθρωπο.


Όσο περισσότερα γνωρίζει κανείς σχετικά με ένα πρόβλημα, τόσο πιο εύκολα είναι σε θέση να αναγνωρίσει έγκαιρα τα συμπτώματα και να κάνει κάτι για να τα αντιμετωπίσει. Μέσω αυτής της γνώσης είναι κανείς καλύτερα εξοπλισμένος στην προσπάθεια για ενεργή αλλαγή των συμπεριφορών, μπορεί να αντιμετωπίσει τους φόβους του, αλλά και να διαχειριστεί καταστάσεις που προηγουμένως έμοιαζαν αδιέξοδες.


Η Γνωσιακή Συμπεριφοριστική Ψυχοθεραπεία επιδιώκει να ενισχύσει τη σύνδεση ανάμεσα στη **γνώση** και τη **δράση**, έτσι ώστε μέσα από πρακτικά βήματα να πραγματοποιείται μείωση των συμπτωμάτων.



d9b8e9a848315d18786a2cb9b3bceb98
Τι περιλαμβάνει η δουλειά για το σπίτι;
mitella.gr
2020.34
Οι συνεδρίες γίνονται συνήθως μία φορά την εβδομάδα. Το μεγαλύτερο μέρος της πρακτικής εξάσκησης που οδηγεί στη βελτίωση γίνεται στο χρόνο ανάμεσα στις συνεδρίες. Με αυτόν τον τρόπο αυξάνεται η αποτελεσματικότητα της θεραπείας και αντιμετωπίζονται τυχόν επιπλοκές.


Η δουλειά για το σπίτι είναι μέρος της εκμάθησης δεξιοτήτων και της παρατήρησης των γεγονότων που συμβαίνουν εκτός συνεδρίας. Κάθε προσπάθεια για αλλαγή συμπεριφοράς ή για εφαρμογή μίας νέας στρατηγικής, κάθε νέο πλάνο δράσης ή γεγονός που επηρέασε πρέπει να καταγραφεί και να δουλευτεί μέσα στη θεραπεία. Η υποχρέωση της εργασίας για το σπίτι κινητοποιεί στην ανάληψη προσωπικής ευθύνης από την πλευρά του θεραπευόμενου για την επιτυχή έκβαση της θεραπείας.


Οι θεραπευόμενοι που συμπληρώνουν τη δουλειά για το σπίτι έχουν πολύ καλύτερα αποτελέσματα σε πολύ μικρότερο χρονικό διάστημα. Η δουλειά για το σπίτι μπορεί να περιλαμβάνει για παράδειγμα την καταγραφή σκέψεων, συναισθημάτων και συμπεριφορών, την καταγραφή κάποιας αλλαγής στη συμπεριφορά και τη βαθμολόγηση του κατά πόσο έφερε το επιθυμητό αποτέλεσμα στο περιβάλλον κ.α.



bc2ea5cc48dc941d97ea149b4a10f075
Πόσο διαρκεί η θεραπεία;
mitella.gr
2020.34
Η Γνωσιακή Συμπεριφοριστική Θεραπεία είναι μια βραχεία μέθοδος θεραπείας που τυπικά διαρκεί μικρό αριθμό συνεδριών με εβδομαδιαία συχνότητα. Το πλήθος των συνεδριών διαφέρει κατά πολύ, όμως, ανάλογα με:


* το είδος του προβλήματος ψυχικής υγείας.
* την ένταση των συμπτωμάτων.
* το διάστημα στο οποίο υπάρχουν τα συμπτώματα και τον τρόπο με τον οποίο αντιμετωπίζονταν ως τώρα.
* την ταχύτητα εφαρμογής των αλλαγών.
* το στρες που προκαλούν τα συμπτώματα.
* την ύπαρξη στήριξης από τον κοινωνικό περίγυρο.



5230b5b097679fd0fde9de1c3711648d
Τι συμβαίνει στις πρώτες συνεδρίες;
mitella.gr
2020.34
Η πρώτη εκτίμηση/αξιολόγηση γίνεται στην αρχή της θεραπείας. Ο στόχος των πρώτων συνεδριών είναι η συγκέντρωση πληροφοριακού υλικού για τα συμπτώματα και τα προβλήματα τα οποία στην πορεία θα αποτελέσουν και τους στόχους της θεραπείας. Από κοινού με τον θεραπευτή διερευνώνται οι προβληματικές καταστάσεις και οργανώνεται ένας κατάλογος με στόχους που ιεραρχούνται ανάλογα με τον βαθμό δυσκολίας. Σε αυτό το στάδιο είναι πολύ πιθανό ο θεραπευτής να ρωτήσει πολλά πράγματα σχετικά με τους βασικούς άξονες της ζωής (π.χ. σχέσεις, εργασία κ.τ.λ.), προκειμένου να αποκτήσει μια συνολική ιδέα για το θεραπευτικό πλάνο. Με βάση αυτήν την αρχική αξιολόγηση ο θεραπευτής θα είναι σε θέση πλέον να αποφασίσει αν μπορεί να αναλάβει τη θεραπεία ή αν θα πρέπει να παραπέμψει σε κάποιον άλλο φορέα ψυχικής υγείας.


Ο θεραπευτής ενθαρρύνει τη συζήτηση σε σχέση με τα συναισθήματα και τις σκέψεις. Συχνά παρατηρείται ότι στις αρχικές συνεδρίες πολλοί άνθρωποι δυσκολεύονται να ανοιχτούν. Το γεγονός αυτό είναι απολύτως φυσιολογικό και ο θεραπευτής μπορεί να βοηθήσει στην έκφραση των συναισθημάτων με μεγαλύτερη άνεση. Σε περίπτωση που χρειαστεί, ο θεραπευτής μπορεί να συνδυάσει τη Γνωσιακή Συμπεριφοριστική Μέθοδο Θεραπείας με κάποια άλλη μορφή θεραπείας, προκειμένου να φτιάξει ένα πλάνο θεραπείας που θα εξυπηρετεί απόλυτα τις ατομικές θεραπευτικές ανάγκες.



5420dd28c29bfad1b1756d287dc3dc42
Τι μπορεί να ανακαλύψει κανείς για τον εαυτό του στη διάρκεια της θεραπείας;
mitella.gr
2020.34
Η Γνωσιακή Συμπεριφοριστική Θεραπεία μπορεί να βοηθήσει:


* στην αναγνώριση των προβληματικών συνθηκών ζωής.
* στην επίγνωση των σκέψεων και συναισθημάτων που σχετίζονται με τα προβλήματα.
* στην αναγνώριση αρνητικών, μη ρεαλιστικών μοτίβων σκέψης.
* στην αναδόμηση των αρνητικών και μη ρεαλιστικών σκέψεων και συμπεριφορών σε περισσότερο λειτουργικές.
* στην ανακάλυψη των βιωμάτων του παρελθόντος που οδήγησαν στα μαθημένα μοτίβα συμπεριφοράς και σκέψης.



3830aafc08e149753b06ac9907f71d07
Ποιος αποφασίζει το θεραπευτικό πλάνο;
mitella.gr
2020.34
Στόχος στη Γνωσιακή Συμπεριφοριστική θεραπεία είναι να καταφέρει κανείς να γίνει ο θεραπευτής του εαυτού του για το συγκεκριμένο πρόβλημα που απασχολεί. Συνεπώς ο θεραπευτής μπορεί να προτείνει λύσεις, αλλά η τελική απόφαση για το θεραπευτικό πλάνο είναι συνεργατική. Στα πλαίσια της συνεργατικής αυτής σχέσης αποφασίζονται από κοινού η συχνότητα των επισκέψεων (συνεδριών), οι όροι της συνεργασίας (θεραπευτικό συμβόλαιο) και τα βήματα που πρέπει να ακολουθηθούν για να επιτευχθούν οι στόχοι.


Ο θεραπευτικός σχεδιασμός θα καθορισθεί σύμφωνα με τις ιδιαίτερες ανάγκες, τις υποχρεώσεις και την προσωπικότητα του κάθε θεραπευόμενου. Είναι πιθανόν, σε αυτό το στάδιο της συνεργασίας, ο θεραπευτής να προτείνει παραπομπή σε ψυχίατρο η και κάποια φαρμακευτική αγωγή, σε περίπτωση που κρίνεται απαραίτητο.



4f3bed3e073cc1ff8390d941b95f44d9
Ποια είναι η συμφωνία για το απόρρητο των πληροφοριών;
mitella.gr
2020.34
Εκτός από πολύ συγκεκριμένες περιπτώσεις, στις οποίες τίθεται σε κίνδυνο η ζωή του ενδιαφερόμενου ή κάποιου άλλου, οι συζητήσεις που γίνονται με τον θεραπευτή είναι απολύτως εμπιστευτικές και απόρρητες. Αυτές οι συγκεκριμένες περιπτώσεις κυρίως είναι:


* απειλή πρόκλησης σοβαρής βλάβης στον εαυτό ή σε άλλους.
* κακοποίηση ανηλίκου ή ενηλίκου που δεν μπορεί να προστατεύσει τον εαυτό του π.χ. λόγω κάποιας ασθένειας.
* αδυναμία προστασίας του εαυτού σε μη ασφαλές περιβάλλον.



e3f1027dbb0caee9c65052181f907922
Ποιος μπορεί να προσφέρει θεραπεία Γνωσιακής Συμπεριφοριστικής κατεύθυνσης;
mitella.gr
2020.34
Μπορεί να προσφερθεί αποκλειστικά από εκπαιδευμένους ειδικούς ψυχικής υγείας που έχουν ολοκληρώσει πολυετές πρόγραμμα εκπαίδευσης και έχουν λάβει πιστοποίηση στη συγκεκριμένη μέθοδο.Δυστυχώς η ψυχοθεραπεία στην Ελλάδα, σε αντίθεση με σχεδόν όλες τις ευρωπαϊκές χώρες δεν έχει ακόμη ένα νομοθετικό πλαίσιο που να προστατεύει τον θεραπευόμενο. Έχετε το δικαίωμα να λάβετε μια σωστή ψυχοθεραπεία από έναν εκπαιδευμένο ψυχολόγο ή ψυχίατρο. Παράλληλα, έχετε το δικαίωμα να μάθετε πρώτα από όλα αν ο θεραπευτής σας είναι νόμιμος κάτοχος άδειας ασκήσεως επαγγέλματος Ψυχολόγου ή Ψυχιάτρου και αν έχει εκπαιδευτεί στο γνωσιακό συμπεριφοριστικό μοντέλο.



d1594e95c3751d7fa6072f18622ac421
Ποιες αιτίες ευθύνονται για την έλλειψη βελτίωσης;
mitella.gr
2020.34
Αν περάσει ένα σημαντικό χρονικό διάστημα χωρίς κάποιες αλλαγές στις σκέψεις και τη διάθεση, πρέπει μαζί με το θεραπευτή να επιλεχθούν διαφορετικές τεχνικές που ταιριάζουν περισσότερο στην προσωπικότητα και τις ιδιαιτερότητες που εμφανίζει το κάθε άτομο. Επίσης στα πλαίσια της θεραπευτικής σχέσης, όπως άλλωστε και σε κάθε ανθρώπινη σχέση, μπορεί να προκύψουν αντιπαραθέσεις, διαφωνίες, ίσως αισθανθεί κανείς δυσάρεστα συναισθήματα για το θεραπευτή του. Θα ήταν καλό να δοθεί ανατροφοδότηση αυτών των συναισθημάτων στον θεραπευτή. Αν παρόλα αυτά συνεχίζει να μην σημειώνεται πρόοδος και με δεδομένο ότι η γνωσιακή συμπεριφοριστική ψυχοθεραπεία είναι ιδιαίτερα αποτελεσματική για την πλειονότητα των διαταραχών, τότε ίσως πρέπει να απευθυνθεί ο ενδιαφερόμενος σε κάποιον άλλο θεραπευτή.


